Αξιότιμε/η κύριε/α,

Επιτρέψτε μας να σας συστήσουμε τον οργανισμό μας και το Διεθνές Πρόγραμμα Ανταλλαγής Ασκούμενων Φοιτητών.

Η ELSA (The European Law Students’ Association) είναι η μεγαλύτερη οργάνωση φοιτητών Νομικής παγκοσμίως, καθώς δραστηριοποιείται σε 375 Νομικές Σχολές και 44 χώρες στην Ευρώπη, αριθμώντας σήμερα πάνω από 50.000 μέλη. Πρόκειται για μία διεθνή, ανεξάρτητη, μη πολιτική, μη κερδοσκοπική και μη κυβερνητική οργάνωση, μέλη της οποίας μπορούν να γίνουν φοιτητές Νομικής, ασκούμενοι και νέοι δικηγόροι.

Η ELSA Thessaloniki είναι το τοπικό παράρτημα του τμήματος Νομικής του Αριστοτελείου Πανεπιστημίου Θεσσαλονίκης (Α.Π.Θ.). Συστάθηκε το 1998 ως σωματείο και σήμερα αριθμεί πάνω από 500 εγγεγραμμένα μέλη.

Μία από τις σημαντικότερες δραστηριότητες της ELSA είναι το πρόγραμμα STEP (Student Trainee Exchange Programme). Πρόκειται για ένα πρόγραμμα ανταλλαγής φοιτητών-ασκούμενων, μέσα από το οποίο τα μέλη της ELSA έχουν τη δυνατότητα να μεταβούν για ορισμένο χρονικό διάστημα σε 44 χώρες του εξωτερικού και να εργαστούν σε ποικίλους φορείς νομικού ενδιαφέροντος, όπως δικηγορικά γραφεία ή εταιρείες, δικαστήρια, πανεπιστήμια, διεθνείς νομικούς οργανισμούς ή ινστιτούτα. Αντιστοίχως, προσφέρει την ευκαιρία σε αλλοδαπούς φοιτητές Νομικής να πραγματοποιήσουν πρακτική άσκηση στην Ελλάδα. Το STEP βοηθά τους συμμετέχοντες ως ασκούμενους να έλθουν σε επαφή με διαφορετικά νομικά συστήματα μέσα σε ένα πνεύμα κριτικού διαλόγου, ενώ ταυτόχρονα παρέχει στο γραφείο σας τη δυνατότητα να αποκτήσει άρτια καταρτισμένους φοιτητές και νέους δικηγόρους από όλη την Ευρώπη.

Θα ήταν ιδιαίτερη χαρά μας να σας παρουσιάσουμε αναλυτικά τις δυνατότητες και τα οφέλη που παρέχει η ELSA και το STEP, όχι μόνο στους ασκούμενους αλλά και σ’ εσάς προσωπικά! Για το λόγο αυτό, θα επικοινωνήσουμε μαζί σας και τηλεφωνικώς μέσα στις επόμενες εργάσιμες ημέρες από τη λήψη του παρόντος, προκειμένου να προγραμματίσουμε μία συνάντηση διά ζώσης.

Αν θέλετε να έχετε εκ των προτέρων περαιτέρω πληροφορίες σχετικά με την ELSA και το πρόγραμμα STEP, μπορείτε να επισκεφθείτε την επίσημη ιστοσελίδα του οργανισμού (<https://step.elsa.org/about/traineeship-providers.html>) αλλά και την ιστοσελίδα του τοπικού μας σωματείου (<https://www.elsa-greece.org/elsa-thessaloniki/>).

Με την ελπίδα να κεντρίσαμε το ενδιαφέρον σας,

Μαρία Αγγελοπούλου (Αντιπρόεδρος STEP ELSA Thessaloniki)

Γεώργιος Σαχπατζίδης (Πρόεδρος ELSA Thessaloniki)